### NN 26/2026 (13.3.2026.), Pravilnik o zakupu šumskog zemljišta u vlasništvu Republike Hrvatske

Ministarstvo poljoprivrede, šumarstva i ribarstva

295

Na temelju članka 59. stavka 20. Zakona o šumama (»Narodne novine«, broj 68/18., 115/18., 98/19., 32/20., 145/20., 101/23. i 36/24.) ministar poljoprivrede, šumarstva i ribarstva donosi

PRAVILNIK

O ZAKUPU ŠUMSKOG ZEMLJIŠTA U VLASNIŠTVU REPUBLIKE HRVATSKE

OPĆE ODREDBE

Članak 1.

Ovim Pravilnikom propisuju se kriteriji i postupak za davanje u zakup šumskog zemljišta u vlasništvu Republike Hrvatske kojima gospodari javni šumoposjednik, dokumentacija potrebna za javni poziv, vrijeme trajanja zakupa, kriteriji za raskid ugovora o zakupu, obrazac Gospodarskog programa te uvjeti minimalne proizvodnje.

Članak 2.

(1) Šumska zemljišta u vlasništvu Republike Hrvatske kojima gospodari javni šumoposjednik, a koja nisu privedena namjeni, do privođenja namjeni mogu se davati u zakup.

(2) Zemljišta koja nisu privedena namjeni mogu biti obrasla i neobrasla šumska zemljišta na kojima nisu propisani radovi gospodarenja šumama, osim radova zaštite šuma od štetnih organizama i požara, čuvanja šuma i održavanja neobrasloga šumskog zemljišta za potrebe očuvanja bioraznolikosti, a da svrha u koju se daje pojedino zemljište u zakup ne ograničava redovito gospodarenje.

(3) Šumska zemljišta iz stavka 1. ovoga članka mogu se davati u zakup samo u svrhu:

a) odmora, rekreacije i sporta

b) pašarenja

c) postavljanja pomičnih naprava, reklamnih panoa, štandova, montažno-demontažnih tendi te privremenih kioska i drugih građevina gotove konstrukcije građevinske bruto površine do 15 m²

d) osnivanja i uzgajanja drvenastih kultura kratkih ophodnji.

Članak 3.

(1) Predmet zakupa ne može biti šumsko zemljište unutar područja nacionalnog parka, strogog rezervata i posebnog rezervata, koje je zaštićeno u skladu s propisom kojim se uređuje područje zaštite prirode te šumsko zemljište koje se koristi za potrebe obrane u skladu s propisom za potrebe obrane.

(2) Iznimno od odredbe stavka 1. ovoga članka, predmet zakupa u svrhu pašarenja može biti šumsko zemljište unutar područja posebnog rezervata, koje je zaštićeno u skladu s propisom kojim se uređuje područje zaštite prirode uz dopuštenje tijela državne uprave nadležnog za zaštitu prirode.

POSTUPAK DAVANJA ŠUMSKOG ZEMLJIŠTA U ZAKUP

Članak 4.

(1) Šumsko zemljište daje se u zakup na vrijeme do deset godina.

(2) Postupak davanja u zakup šumskog zemljišta provodi javni šumoposjednik putem javnog poziva za prikupljanje ponuda, koji se objavljuje u javnim glasilima i na mrežnim stranicama javnog šumoposjednika.

(3) Javni šumoposjednik može dati u zakup šumsko zemljište pravnoj ili fizičkoj osobi (u daljnjem tekstu: osoba):

1. sa sjedištem, odnosno prebivalištem na području Republike Hrvatske

2. koja nema duga s osnova javnih davanja u Republici Hrvatskoj

3. koja je podmirila sve dospjele obveze prema javnom šumoposjedniku

4. ispunjava druge uvjete iz ovoga Pravilnika te

5. ispunjava uvjete iz javnog poziva za zakup šumskog zemljišta.

(4) Šumsko zemljište može se dati u zakup u svrhu pašarenja samo osobi koja je upisana u Upisnik poljoprivrednika, koja je vlasnik ili posjednik stoke i podmirio je sve obveze s osnove korištenja šumskog zemljišta evidentiranog u ARKOD sustavu koje je koristio odnosno koristi bez valjane pravne osnove za cjelokupno razdoblje korištenja.

(5) Šumsko zemljište može se dati u zakup u svrhu osnivanja i uzgajanja drvenastih kultura kratkih ophodnji samo osobi koja je registrirana za gospodarsku djelatnost proizvodnje biomase i upisana u Upisnik proizvođača drvenastih kultura kratkih ophodnji.

(6) Najveća površina šumskog zemljišta koju javni šumoposjednik može dati jednoj osobi u zakup u svrhu pašarenja je 3,3 ha po uvjetnom grlu pri čemu se u obzir uzimaju ukupne površine zemljišta evidentiranog u ARKOD sustavu kao zemljišta pogodna za pašarenje, uz uvjet minimalne proizvodnje. Za izračun broja uvjetnih grla koriste se koeficijenti iz propisa kojim je regulirana zaštita voda od onečišćenja uzrokovanog nitratima poljoprivrednog podrijetla.

(7) Iznimno od stavka 6. ovoga članka, najveća površina šumskog zemljišta koju javni šumoposjednik može dati u zakup u svrhu pašarenja ne smije biti veća od 10 % od trenutačnih potreba prema izračunu broja uvjetnih grla, uz uvjet da se ponuditelj u programu korištenja šumskog zemljišta obveže na izjednačavanje potrebnog broja uvjetnih grla u roku od dvije godine od dana potpisivanja ugovora o zakupu.

(8) Ponuditelj je u roku od 30 dana od isteka roka iz stavka 7. ovoga članka dužan dostaviti dokaz o izjednačavanju potrebnog broja uvjetnih grla iz članka 18. stavka 2. ovoga Pravilnika.

(9) Početni iznos godišnje zakupnine za zakup šumskog zemljišta obračunava se prema pravilniku kojim se utvrđuje naknada za šumu i šumsko zemljište.

(10) Ako na javnom pozivu za zakup šumskog zemljišta u svrhu pašarenja ponuđena zakupnina prelazi dvostruki iznos početne zakupnine, takva se ponuda smatra nevažećom.

DOKUMENTACIJA POTREBNA ZA JAVNI POZIV

Članak 5.

(1) Prijava na javni poziv za prikupljanje ponuda iz članka 4. stavka 2. ovoga Pravilnika podnosi se na obrascu prijave na javni poziv (u daljnjem tekstu: Obrazac prijave) koji se objavljuje na mrežnim stranicama javnog šumoposjednika.

(2) Osoba koja sudjeluje na javnom pozivu za prikupljanje ponuda iz članka 4. stavka 2. ovoga Pravilnika dužna je za sudjelovanje na javnom pozivu uz obrazac prijave na javni poziv priložiti sljedeću dokumentaciju (ne stariju od 30 dana od dana objave javnog poziva):

1. izvornik ili ovjerenu presliku izvatka iz obrtnog ili sudskog registra ili registra udruga za pravne osobe, odnosno potvrdu o prebivalištu za fizičke osobe

2. potvrdu Porezne uprave o nepostojanju duga s osnove javnih davanja u Republici Hrvatskoj

3. Gospodarski program korištenja šumskog zemljišta

4. izjavu podnositelja prijave o prihvaćanju uvjeta javnog poziva.

(3) Obrascu prijave za zakup šumskog zemljišta u svrhu odmora, rekreacije i sporta, postavljanja pomičnih naprava, reklamnih panoa, štandova, montažno-demontažnih tendi te privremenih kioska i drugih građevina gotove konstrukcije građevinske (bruto) površine do 15 m², uz dokumentaciju iz stavka 2. ovoga članka prilaže se i Ugovor o zakupu, ako osoba ostvaruje pravo prednosti iz članka 8. stavka 2. ovoga Pravilnika.

(4) Obrascu prijave za zakup šumskog zemljišta u svrhu pašarenja, uz dokumentaciju iz stavka 2. ovoga članka prilaže se i:

1. potvrda o upisu u Upisnik poljoprivrednika

2. potvrda o vlasništvu ili posjedu stoke te broju uvjetnih grla

3. potvrda o evidentiranim površinama u sustavu ARKOD

4. Ugovor o zakupu, ako osoba ispunjava kriterij iz članka 9. stavka 1. točke 1. ovoga Pravilnika

5. dokaz o vlasništvu ili posjedu zemljišta, ako osoba ostvaruje pravo prednosti iz članka 9. stavka 2. ovoga Pravilnika.

(5) Dokazom o vlasništvu smatra se zemljišnoknjižni izvadak ili izvod iz baze zemljišnih podataka a dokazom o posjedu zemljišta smatra se ugovor o zakupu, služnosti ili plodouživanju.

(6) Obrascu prijave za zakup šumskog zemljišta u svrhu osnivanja i uzgajanja drvenastih kultura kratkih ophodnji, uz dokumentaciju iz stavka 2. ovoga članka prilaže se i:

1. dokaz da je osoba registrirana za gospodarsku djelatnost proizvodnje biomase

2. potvrda o upisu u Upisnik proizvođača drvenastih kultura kratkih ophodnji

3. dokaz o ugovorenoj proizvodnji/isporuci biomase, ako osoba ostvaruje pravo prednosti iz članka 10. stavka 2. ovoga Pravilnika.

GOSPODARSKI PROGRAM KORIŠTENJA ŠUMSKOG ZEMLJIŠTA

Članak 6.

(1) Gospodarski program korištenja šumskog zemljišta je plan korištenja šumskog zemljišta koji sadrži osnovne podatke o podnositelju ponude, vrstu djelatnosti kojom se namjerava baviti na zemljištu koje je predmet zakupa, podatke o planiranim investicijama, podatke o novom zapošljavanju te tablični prikaz planiranih primitaka i izdataka.

(2) Gospodarski program korištenja šumskog zemljišta sastavni je dio ponude na javnom pozivu za zakup šumskog zemljišta i sastavni je dio ugovora o zakupu.

(3) Obrazac Gospodarskog programa korištenja šumskog zemljišta nalazi se u prilogu ovog Pravilnika i njegov je sastavni dio.

MINIMALNI UVJETI PROIZVODNJE

Članak 7.

(1) U skladu sa svrhom držanja domaćih životinja koja podrazumijeva proizvodnju stočarskih proizvoda, zakupnik šumskog zemljišta u svrhu pašarenja tijekom čitavog razdoblja trajanja zakupa mora zadržati jednaki broj uvjetnih grla u skladu s člankom 4. stavcima 6. i 7. ovoga Pravilnika i ostvarivati sljedeću minimalnu razinu proizvodnje:

a) Reprodukcija i/ili meso:

1. goveda: u razdoblju od 18 mjeseci koji prethode kontroli minimalnih uvjeta proizvodnje na gospodarstvu mora biti evidentirano prosječno najmanje 0,8 teladi po kravi držanoj na pašnjaku. Zakupnik je dužan, u skladu s važećim propisima koji uređuju područje označavanja i registracije goveda, označavati i registrirati sva grla koja drži na pašnjaku. Ispunjavanje ovog uvjeta se provjerava u Jedinstvenom registru držanih životinja pri čemu u izračun ulazi sva registrirana telad uključujući i mrtvorođene i uginule životinje.

2. ovce i koze: u razdoblju od 14 mjeseci koji prethode kontroli minimalnih uvjeta proizvodnje na gospodarstvu mora biti evidentirano prosječno najmanje 0,8 janjadi/jaradi po ovci/kozi držanoj na pašnjaku. Zakupnik je dužan, u skladu s važećim propisima koji uređuju područje označavanja i registracije ovaca i koza, označavati i registrirati sva grla koja drži na pašnjaku. Uvjet se provjerava u Jedinstvenom registru držanih životinja pri čemu u izračun ulazi sva registrirana janjad/jarad uključujući mrtvorođene i uginule životinje.

3. kopitari: u razdoblju od 24 mjeseca koji prethode kontroli minimalnih uvjeta proizvodnje na gospodarstvu mora biti evidentirano prosječno najmanje 0,8 ždrebadi/puladi po kobili/magarici/ držanoj na pašnjaku. Zakupnik je dužan, u skladu s važećim propisima koji uređuju područje označavanja i registracije kopitara, označavati i registrirati sva grla koja drži na pašnjaku. Uvjet se provjerava u Jedinstvenom registru držanih životinja pri čemu u izračun ulazi sva registrirana ždrebad/pulad uključujući mrtvorođene i uginule životinje.

b) Proizvodnja ili proizvodnja i prerada kravljeg, ovčjeg i kozjeg mlijeka:

U razdoblju od 12 mjeseci koja prethode kontroli minimalnih uvjeta proizvodnje gospodarstvo zakupnika mora ispunjavati sljedeće uvjete:

– isporučuje mlijeko u odobreni objekt u poslovanju s hranom životinjskog podrijetla ili

– upisano je u Upisnik odobrenih objekata u poslovanju s hranom životinjskog podrijetla ili

– upisano je u Upisnik registriranih objekata u poslovanju s hranom životinjskog podrijetla s opisom djelatnosti prerada mlijeka na gospodarstvu i/ili sir i vrhnje i/ili mljekomat i/ili pokretni mljekomat i dostavlja podatke u skladu s propisom koji regulira obveznu dostavu podataka u sektoru mlijeka i mliječnih proizvoda.

(2) Uz ispunjenje uvjeta iz stavka 1. točke b) ovoga članka, zakupnici moraju ispuniti i kriterij iz stavka 1. točke a) podtočke 1. ili 2. ovoga članka.

(3) Hrvatska agencija za poljoprivredu i hranu prati ispunjavanje uvjeta minimalne proizvodnje iz članka 7. ovoga Pravilnika te bez odgađanja o utvrđenim nepravilnostima obavještava javnog šumoposjednika.

IZBOR PONUDITELJA

Članak 8.

(1) Najpovoljnijim ponuditeljem za zakup šumskog zemljišta u svrhu odmora, rekreacije i sporta, postavljanja pomičnih naprava, reklamnih panoa, štandova, montažno-demontažnih tendi te privremenih kioska, drugih građevina gotove konstrukcije, građevinske (bruto) površine do 15 m² smatra se osoba koja ponudi najviši iznos zakupnine.

(2) Pravo prednosti zakupa šumskog zemljišta ima dosadašnji zakupnik koji je uredno ispunjavao obveze iz ugovora o zakupu uz uvjet prihvaćanja najvišeg iznosa ponuđene zakupnine.

Članak 9.

(1) Kriteriji odabira najpovoljnijeg ponuditelja u svrhu pašarenja utvrđuju se redoslijedom:

1. ako je dosadašnji zakupnik koji je uredno ispunio obveze i svrhu iz dosadašnjih ugovora o zakupu

2. ako najmanje tri godine do objave javnog poziva ima prebivalište/sjedište na području jedinice lokalne samouprave za koju se raspisuje javni poziv

3. ako je na dan raspisivanja javnog poziva ponuditelj osoba mlađa od 41 godinu

4. ako ponudi najviši iznos zakupnine uz ograničenje dvostrukog iznosa zakupnine.

(2) Pravo prednosti ostvaruje osoba koja je:

1. vlasnik ili posjednik zemljišta na temelju pravnog posla koje graniči sa zemljištem koje je predmet davanja u zakup na kojem je izgrađen objekt koji se koristi u svrhu poljoprivredne proizvodnje kao što su nadstrešnica, štala i sl., a koja je duže upisana u upisnik poljoprivrednih gospodarstava

2. vlasnik ili posjednik zemljišta na temelju pravnog posla koje graniči sa zemljištem koje je predmet davanja u zakup, a koja je duže upisana u upisnik poljoprivrednih gospodarstava.

(3) Osoba iz stavka 1. točke 1. ovoga članka ostvaruje pravo prednosti uz uvjet prihvaćanja najvišeg iznosa ponuđene zakupnine.

Članak 10.

(1) Najpovoljnijim ponuditeljem za zakup šumskog zemljišta u svrhu osnivanja i uzgajanja drvenastih kultura kratkih ophodnji smatra se osoba koja ponudi najviši iznos zakupnine.

(2) Pravo prednosti zakupa šumskog zemljišta u svrhu iz stavka 1. ovoga članka redoslijedom kako je navedeno ima osoba koja:

a) ima ugovorenu proizvodnju i/ili isporuku biomase

b) ima prebivalište ili sjedište na području jedinice lokalne samouprave za koju se raspisuje javni poziv

c) ponudi najviši iznos zakupnine.

POVJERENSTVO ZA PROVOĐENJE POSTUPKA OBRADE PONUDA

Članak 11.

(1) Postupak obrade prijava pristiglih na javni poziv za zakup šumskog zemljišta provodi povjerenstvo, koje na prijedlog javnog šumoposjednika imenuje ministar nadležan za poslove šumarstva.

(2) Povjerenstvo iz stavka 1. ovoga članka ima pet članova, i to predsjednika i četiri člana od kojih su najmanje jedan agronomske, jedan pravne i jedan šumarske struke, a administrativne poslove povjerenstva obavlja tajnik povjerenstva.

(3) Predsjednik, dva člana i tajnik povjerenstva imenuju se iz reda zaposlenika javnog šumoposjednika, a dva člana imenuju se iz reda državnih službenika tijela državne uprave nadležnog za poslove poljoprivrede i šumarstva.

(4) Povjerenstvo iz stavka 1. ovoga članka otvara prikupljene ponude po javnom pozivu te izrađuje prijedlog odluke o davanju u zakup šumskog zemljišta.

ODLUKA O ZAKUPU

Članak 12.

Odluku o zakupu na prijedlog povjerenstva iz članka 11. stavka 1. ovoga Pravilnika donosi javni šumoposjednik.

PLAĆANJE ZAKUPNINE

Članak 13.

(1) Za zakupljeno šumsko zemljište, zakupnik je dužan plaćati zakupninu.

(2) Zakupnina se uplaćuje na račun javnog šumoposjednika.

(3) Zakupnina se može plaćati obročno.

(4) Ako se zakupnina plaća obročno tada se svaki pojedini obrok izračunava tako što se ukupan iznos zakupnine podijeli na jednake iznose prema broju godina na koje je dobiven zakup, s tim da se prvi obrok plaća prije sklapanja ugovora o zakupu, a nakon primitka odluke o zakupu.

UGOVOR O ZAKUPU

Članak 14.

(1) Na temelju odluke o zakupu i dokaza o plaćenom najmanje jednom obroku zakupnine javni šumoposjednik sklapa ugovor o zakupu.

(2) Ugovor o zakupu mora biti sklopljen kao ovršna isprava u skladu s propisima kojima se uređuje postupak ovrhe te ovlasti i način rada javnog bilježništva.

(3) Zakupnika u posjed uvodi javni šumoposjednik najkasnije u roku od 30 dana od dana sklapanja ugovora o zakupu odnosno nakon što dotadašnji posjednik dobrovoljno ili prisilno vrati posjed javnom šumoposjedniku, o čemu se sastavlja zapisnik kojeg potpisuju obje strane.

OBVEZE ZAKUPNIKA

Članak 15.

(1) Zakupnik je dužan:

– plaćati zakupninu u skladu s ugovorom o zakupu

– zemljište koristiti kao dobar gospodar

– zemljište koristiti u potpunosti i isključivo u svrhu određenu ugovorom o zakupu

– nadoknaditi štetu nastalu korištenjem šumskog zemljišta protivno ugovoru o zakupu

– čuvati zakupljeno zemljište

– u roku od 60 dana od dana prestanka važenja ugovora o zakupu vratiti ga u stanju u kojem je preuzeto, o čemu će javni šumoposjednik sastaviti zapisnik koji potpisuju obje strane

– ostvarivati minimalne uvjete proizvodnje iz članka 7. ovoga Pravilnika.

(2) Ako zakupnik u roku od 60 dana od dana prestanka važenja ugovora o zakupu nije vratio šumsko zemljište u stanju u kojem je preuzeto, javni šumoposjednik vratit će zemljište u prvotno stanje na trošak zakupnika.

(3) Zakupnik nema pravo zakupljeno zemljište dati u podzakup niti na korištenje trećoj osobi.

RASKID UGOVORA O ZAKUPU

Članak 16.

(1) Zakupodavac može prije isteka vremena zakupa jednostrano raskinuti ugovor o zakupu ako zakupnik:

– ne plaća zakupninu u skladu s ugovorom o zakupu

– ne koristi zemljište kao dobar gospodar

– ne koristi zemljište u potpunosti i isključivo u svrhu određenu ugovorom o zakupu

– ne nadoknadi štetu nastalu korištenjem šumskog zemljišta protivno ugovoru o zakupu

– ne čuva zakupljeno zemljište

– ne ostvaruje minimalne uvjete proizvodnje iz članka 7. ovoga Pravilnika

– daje zemljište u podzakup ili na korištenje trećoj osobi

– ne izjednači broj uvjetnih grla u roku dvije godine u slučaju primjene odredbe članka 4. stavka 7. ovoga Pravilnika

– u razdoblju nakon izjednačavanja ima više od 3,3 ha zemljišta pogodnog za pašarenje po uvjetnom grlu

– obavlja aktivnosti suprotno propisima o zaštiti prirode ili radnje koje imaju negativan utjecaj na bogatstvo ili stanje prirodnog područja te na bilo koji način ugrožava opstanak prirodnih vrijednosti zakupljenog zemljišta, kao i okolnog zemljišta

– počini šumsku štetu na zakupljenom šumskom zemljištu.

(2) Ugovor o zakupu raskida se izjavom o jednostranom raskidu ugovora o zakupu koju javni šumoposjednik predaje drugoj strani u pisanom obliku neposredno uz potpis o zaprimanju ili dostavlja poštom preporučeno s povratnicom.

(3) Ako se izjava o jednostranom raskidu iz stavka 2. ovoga članka nije mogla dostaviti na jedan od načina iz stavka 2. ovoga članka, nakon što je dostava pokušana dva puta, smatra se da je dostava uredno obavljena istekom osmoga dana od dana stavljanja obavijesti o jednostranom raskidu ugovora na oglasnu ploču javnog šumoposjednika.

PRAĆENJE IZVRŠENJA UGOVORA O ZAKUPU

Članak 17.

(1) Javni šumoposjednik zadržava pravo pregledati zakupljeno šumsko zemljište.

(2) Javni šumoposjednik dužan je pratiti izvršenje ugovora o zakupu u dijelu koji se odnosi na svrhu zakupa zemljišta te tijelu državne uprave nadležnom za poslove šumarstva dostaviti godišnje izvješće za prethodnu do 15. siječnja tekuće godine.

PRODULJENJE UGOVORA O ZAKUPU

Članak 18.

(1) Ugovor o zakupu može se, na zahtjev zakupnika, produljiti na razdoblje do deset godina ili do ispunjenja uvjeta iz članka 2. stavka 1. ovoga Pravilnika na istoj površini pod uvjetima koje odredi javni šumoposjednik, ako je u proteklom razdoblju zakupnik uredno i na vrijeme ispunjavao sve obveze iz ugovora o zakupu.

(2) Uz zahtjev za produljenjem ugovora o zakupu u svrhu pašarenja, uz uvjete iz stavka 1. ovoga članka zakupnik je dužan dostaviti uvjerenje o broju uvjetnih grla iz Jedinstvenog registra držanih životinja izdano od nadležnog tijela državne uprave i uvjerenje Agencije za plaćanja u poljoprivredi, ribarstvu i ruralnom razvoju o površinama evidentiranim u ARKOD sustavu, kao dokaz ispunjavanja uvjeta odnosa prosječne površine zemljišta evidentiranih u ARKOD sustavu i broja uvjetnih grla stoke u skladu s člankom 4. stavkom 6. ovoga Pravilnika.

(3) Zahtjev za produljenje ugovora o zakupu zakupnik podnosi javnom šumoposjedniku najranije u zadnjoj godini trajanja zakupa, a najkasnije 30 dana prije isteka ugovora o zakupu.

PRIJELAZNA I ZAVRŠNE ODREDBE

Članak 19.

Postupci započeti prema odredbama Uredbe o zakupu šumskog zemljišta u vlasništvu Republike Hrvatske (»Narodne novine« broj 55/19.) dovršit će se prema odredbama te Uredbe.

Članak 20.

Ovaj Pravilnik objavljuje se u »Narodnim novinama«, a stupa na snagu 16. ožujka 2026. godine.

Klasa: 011-01/24-01/37
 Urbroj: 525-10/596-26-17
 Zagreb, 3. veljače 2026.

Potpredsjednik Vlade
 i ministar
 David Vlajčić, v. r.

OBRAZAC GOSPODARSKOG PROGRAMA ZA ZAKUP ŠUMSKOG ZEMLJIŠTA U VLASNIŠTVU REPUBLIKE HRVATSKE

1. Točka javnog poziva: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Podaci o podnositelju:

|  |  |
| --- | --- |
| Ime i prezime/naziv |  |
| adresa |  |
| OIB |  |
| osoba za kontakt |  |
| broj telefona |  |
| e-pošta |  |

3. Svrha zakupa šumskog zemljišta (označiti):

|  |  |
| --- | --- |
| 1. | Odmor, rekreacija i sport |
| 2. | Pašarenje |
| 3. | Postavljanje pomičnih naprava, reklamnih panoa, štandova, montažno-demontažnih tendi te privremenih kioska i drugih građevina gotove konstrukcije  građevinske (bruto) površine do 15 m² |
| 4. | Osnivanje i uzgajanje drvenastih kultura kratkih ophodnji |

4. Vrsta djelatnosti/proizvodnje koja će se obavljati na zemljištu koje je predmet zakupa:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Planirana ulaganja na zemljištu koje je predmet zakupa (ako da, upisati):

|  |  |
| --- | --- |
| 1. |  |
| 2. |  |
| 3. |  |

Povećati broj redaka radi upisa svih potrebnih podataka.

6. Planirano zapošljavanje za vrijeme trajanja zakupa zemljišta

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7. Planirani primitak/prihod i izdatak/rashod

|  |  |  |  |
| --- | --- | --- | --- |
| Početna godina zakupa | | Zadnja godina zakupa | |
| primitak/  prihod | izdatak/rashod | primitak/  prihod | izdatak/rashod |
|  |  |  |  |